Herrie oor vrou se ape-uitlatingFacebook word wyd op sosiale media gedeel. Foto: Twitter Penny Sparrow het sedertdien die plasing van haar Facebook-blad verwyder, maar dit word steeds wyd op sosiale media gedeel. In die plasing sê Sparrow die “ape wat op Nuwejaarsdag op strande en in dorpe vrygelaat word, het duidelik geen opvoeding nie” en dat hulle “uitermatig baie probleme en ongemak vir ander” veroorsaak. Sparrow het ook gesê dat sy voortaan alle swart mense in Suid-Afrika as “ape” sal aanspreek, aangesien sy sien hoe ape in die natuur “dieselfde doen deur op te tel, neer te gooi en rommel te strooi”. Volgens Sparrow se Facebook-blad is sy ŉ werknemer van Jawitz Eiendomme. Jawitz Eiendomme het egter op hul Facebook-blad beklemtoon dat Sparrow sedert November nie meer vir die maatskappy werk nie en het selfs ŉ foto van haar bedankingsbrief gedeel as bewys. Penny Sparrow het later op Facebook om verskoning gevra vir die inskrywing. Foto: Facebook “Haar uitsprake bedreig die beeld van ŉ maatskappy wat gebou is op integriteit en morele waardes. Ons raadpleeg tans ŉ regsverteenwoordiger oor die saak en die skade wat hierdie vrou aan ons maatskappy se naam gedoen het. Penny Sparrow se uitsprake is afskuwelik en vernederend en dit is nie iemand met wie ons onsself vereenselwig nie.” Sparrow het sedertdien op haar Facebook-blad om verskoning gevra en gesê sy het nooit bedoel om enigiemand te beledig nie. “Ek is jammer as julle dit persoonlik opgeneem het. Dit was nie bedoel om persoonlik te wees nie. As julle dit behoorlik gelees het, sou julle gesien het ek is nie rassig (“racial”) nie; inteendeel, ek help minderbevoorregte mense van alle rasse.” Haar verskoning het nie veel gehelp om sosialemediagebruikers se woede te stil nie en teen Maandagoggend was #PennySparrow een van die hutsmerke waaroor daar die meeste op Twitter gepraat is.